Document ID: 32015R0207

REGOLAMENT TA' IMPLIMENTAZZJONI TAL-KUMMISSJONI (UE) 2015/207
tal-20 ta' Jannar 2015
li jistabbilixxi regoli dettaljati li jimplimentaw ir-Regolament (UE) Nru 1303/2013 tal-Parlament Ewropew u tal-Kunsill fir-rigward tal-mudelli għar-rapport ta' progress, il-preżentazzjoni tal-informazzjoni dwar proġett maġġuri, il-pjan ta' azzjoni konġunta, ir-rapporti ta' implimentazzjoni għall-Investiment għall-għan tat-tkabbir u l-impjiegi, id-dikjarazzjoni ta' ġestjoni, l-istrateġija tal-awditjar, l-opinjoni tal-awditu u r-rapport ta' kontroll u l-metodoloġija għat-twettiq tal-analiżi tal-ispejjeż imqabbla mal-benefiċċji u skont ir-Regolament (UE) Nru 1299/2013 tal-Parlament Ewropew u tal-Kunsill fir-rigward tal-mudell għar-rapporti tal-implimentazzjoni għall-għan ta' kooperazzjoni territorjali Ewropea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru1083/2006 (1), u b'mod partikolari l-Artikolu 52(4), it-tieni u l-ħames paragrafi tal-Artikolu 101, it-tieni paragrafu tal-Artikolu 106, l-Artikoli 111(5), 125(10) u 127(6) tiegħu,
Wara li kkunsidrat ir-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta' kooperazzjoni territorjali Ewropea (2), u b'mod partikolari l-Artikolu 14(5) tiegħu,
Wara li kkonsultat il-Kumitat ta' Koordinament għall-Fondi Ewropej Strutturali u ta' Investiment,
Billi:
(1)
Ir-Regolament ta' Implimentazzjoni tal-Kummissjoni (UE) Nru 288/2014 (3) jistabbilixxi d-dispożizzjonijiet meħtieġa għat-tħejjija tal-programmi. Sabiex tiġi żgurata l-implimentazzjoni ta' programmi ffinanzjati mill-Fondi Ewropej Strutturali u ta' Investiment (il-“Fondi ESI”), jeħtieġ li jiġu stabbiliti aktar dispożizzjonijiet għall-applikazzjoni tar-Regolament (UE) Nru 1303/2013. Sabiex jiġu ffaċilitati l-perspettiva komprensiva u l-aċċess għad-dispożizzjonijiet, l-istess dispożizzjonijiet għandhom jiġu stabbiliti f'att ta' implimentazzjoni wieħed.
(2)
Il-mudell għar-rapport ta' progress dwar l-implimentazzjoni tal-Ftehim ta' Sħubija għandu jistabbilixxi kundizzjonijiet uniformi għall-preżentazzjoni ta' informazzjoni meħtieġa f'kull parti tar-rapport ta' progress sabiex jiżgura li l-informazzjoni mogħtija fir-rapport ta' progress tkun konsistenti u komparabbli u, fejn meħtieġ, tkun tista' tiġi aggregata. Għal dan l-għan u waqt li jitqies li l-iskambji kollha ta' informazzjoni bejn l-Istati Membri u l-Kummissjoni għandhom isiru b'mezzi elettroniċi ta' sistema stabbilita għal dak l-għan, il-mudell għandu wkoll jiddefinixxi l-karatteristiċi tekniċi ta' kull kaxxa, inkluż il-format tad-dejta, il-metodu tal-input u l-limiti tal-karattri tat-tastiera. Il-limiti tal-karattri proposti għall-kaxxi tat-test huma bbażati fuq il-ħtiġiet tal-aktar rapporti komprensivi.
(3)
Sabiex jikkonforma mar-rekwiżiti stabbiliti fir-Regolament (UE) Nru 1303/2013, il-mudell għar-rapport ta' progress huwa maqsum f'ħames partijiet. Il-Parti I tistabbilixxi l-informazzjoni u l-valutazzjoni meħtieġa għall-Fondi Ewropej Strutturali u ta' Investiment kollha. Il-Parti II tistabbilixxi l-informazzjoni u l-valutazzjoni meħtieġa fir-rapport ta' progress dwar l-Inizjattiva favur l-Impjieg taż-Żgħażagħ. L-informazzjoni stabbilita fil-Partijiet III, IV u V tal-mudell tar-rapport ta' progress għandha tingħata mill-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-Fond ta' Koeżjoni fejn, skont it-tielet subparagrafu tal-Artikolu 111(4) tar-Regolament (UE) Nru 1303/2013, l-Istati Membri b'mhux aktar minn programm operattiv wieħed għal kull Fond għażlu li jinkludu l-informazzjoni meħtieġa fl-Artikolu 50(5) tal-istess Regolament u l-informazzjoni msemmija fil-punti (a), (b), (c) u (h) tat-tieni subparagrafu tal-Artikolu 111(4) ta' dak ir-Regolament fir-rapport ta' progress dwar l-implimentazzjoni tal-Ftehim ta' Sħubija minflok fir-rapporti annwali ta' implimentazzjoni ppreżentati fl-2017 u l-2019 kif ukoll fir-rapport ta' implimentazzjoni finali. Fejn din l-informazzjoni tkun diġà ngħatat fil-Parti I jew II tar-rapport ta' progress, ma għandhiex tiġi ripetuta fil-Parti III, IV jew V, minħabba li l-informazzjoni kollha għandha tiġi ppreżentata darba biss.
(4)
Il-proġetti ewlenin jirrappreżentaw proporzjon sostanzjali tal-infiq tal-UE u huma ta' importanza strateġika għall-kisba tal-istrateġija tal-UE għal tkabbir intelliġenti, sostenibbli u inklużiv. Biex tiġi żgurata l-applikazzjoni uniformi huwa meħtieġ li jingħata format standard għall-preżentazzjoni tal-informazzjoni mitluba għall-approvazzjoni ta' proġetti kbar. L-informazzjoni speċifikata f'dan il-mudell għandha tipprovdi garanzija suffiċjenti li l-kontribuzzjoni finanzjarja mill-FEŻR u l-Fond ta' Koeżjoni ma tirriżultax f'telf sostanzjali ta' impjiegi f'postijiet eżistenti fl-Unjoni.
(5)
L-analiżi tal-kostijiet u l-benefiċċji, inkluża analiżi ekonomika, analiżi finanzjarja u valutazzjoni tar-riskju hija prerekwiżit għall-approvazzjoni ta' proġett maġġuri. Għandha tiġi żviluppata metodoloġija li biha ssir l-analiżi tal-kostijiet imqabbla mal-benefiċċji abbażi tal-aħjar prattiki rikonoxxuti u bil-ħsieb li tiġi żgurata l-konsistenza, il-kwalità u r-rigorożità, kemm fit-twettiq tal-analiżi kif ukoll fil-valutazzjoni tagħha mill-Kummissjoni jew minn esperti indipendenti. L-analiżi tal-kostijiet imqabbla mal-benefiċċji ta' proġetti maġġuri għandha turi li l-proġett huwa mixtieq mil-lat ekonomiku u li l-kontribuzzjoni mill-FEŻR u l-Fond ta' Koeżjoni hija meħtieġa biex il-proġett ikun vijabbli finanzjarjament.
(6)
Sabiex jiġu żgurati kundizzjonijiet uniformi għall-implimentazzjoni tal-Artikolu 106 tar Regolament (UE) Nru 1303/2013 huwa meħtieġ li jiġi stabbilit format tal-mudell għall-pjan ta' azzjoni konġunta. Waqt li jitqies li l-iskambji kollha ta' informazzjoni bejn l-Istati Membri u l-Kummissjoni għandhom isiru b'mezzi elettroniċi ta' sistema stabbilita għal dak l-għan, il-mudell għandu wkoll jiddefinixxi l-karatteristiċi tekniċi ta' kull kaxxa, inkluż il-format tad-dejta, il-metodu tal-input u l-limiti tal-karattri.
(7)
Minħabba li r-rekwiżiti ta' rappurtar għall-mira ta' Investiment għat-tkabbir u l-impjiegi u għall-mira ta' kooperazzjoni territorjali Ewropea mhumiex identiċi, huwa meħtieġ li jiġu stabbiliti żewġ mudelli għar-rapporti tal-implimentazzjoni, wieħed għall-programmi operattivi skont il-mira ta' Investiment għat-tkabbir u l-impjiegi u wieħed għall-programmi ta' kooperazzjoni skont l-għan ta' kooperazzjoni territorjali Ewropea. Madankollu għandu jiġi żgurat li fejn ir-rekwiżiti tar-rappurtar ikunu l-istess jew simili għaż-żewġ għanijiet, il-kontenut tal-mudelli jkun armonizzat kemm jista' jkun.
(8)
Mudell għar-rapporti ta' implimentazzjoni annwali u finali għandu jistabbilixxi kundizzjonijiet uniformi għall-preżentazzjoni tal-informazzjoni meħtieġa f'kull parti tar-rapporti. Dan jiżgura li l-informazzjoni mogħtija tkun konsistenti u komparabbli, u tkun tista' tiġi aggregata fejn meħtieġ. Għal dan il-għan u waqt li jitqies li l-iskambji kollha ta' informazzjoni bejn l-Istati Membri u l-Kummissjoni għandhom isiru b'mezzi elettroniċi ta' sistema stabbilita għal dak l-għan, il-mudell għandu wkoll jiddefinixxi l-karatteristiċi tekniċi ta' kull kaxxa, inkluż il-format tad-dejta, il-metodu tal-input u l-limiti tal-karattri. Il-limiti tal-karattri proposti għall-kaxxi tat-test huma bbażati fuq il-ħtiġiet tal-aktar rapporti komprensivi.
(9)
Biex jikkonforma mar-rekwiżiti tar-Regolament (UE) Nru 1303/2013 għar-rapport annwali ta' implimentazzjoni taħt il-mira ta' Investiment għat-tkabbir u l-impjiegi, fejn għandhom jiġu rrappurtati tipi differenti ta' informazzjoni skont is-sena inkwistjoni, il-mudell huwa maqsum fi tliet partijiet sabiex jistabbilixxi b'mod ċar l-informazzjoni meħtieġa għar-rapport ta' kull sena. Il-Parti A tistabbilixxi l-informazzjoni meħtieġa kull sena mill-2016, il-Parti B tistabbilixxi l-informazzjoni addizzjonali li għandha tingħata f'rapporti ppreżentati fl-2017 u l-2019 u fir-rapporti finali u l-Parti C tistabbilixxi l-informazzjoni li għandha tingħata fir-rapport ippreżentat fl-2019 u fir-rapport finali, flimkien mat-tagħrif stabbilit fil-Partijiet A u B. Skont it-tielet subparagrafu tal-Artikolu 111(4) tar-Regolament (UE) Nru 1303/2013, l-Istati Membri b'mhux aktar minn programm operattiv wieħed għal kull Fond jistgħu jinkludu ċerta informazzjoni fir-rapport ta' progress minflok ir-rapporti ta' implimentazzjoni annwali ppreżentati fl-2017 u l-2019 u r-rapport ta' implimentazzjoni finali. Huwa neċessarju li tiġi identifikata din l-informazzjoni fil-mudell sabiex tiġi żgurata l-applikazzjoni uniformi ta' dawn id-dispożizzjonijiet.
(10)
Skont l-Artikolu 50(9) tar-Regolament (UE) Nru 1303/2013, għandu jkun disponibbli għall-pubbliku sommarju għaċ-ċittadini tal-kontenut tar-rapporti annwali u ta' implimentazzjoni finali. Għandu jittella' bħala fajl separat fil-forma ta' Anness għar-rapporti annwali u ta' implimentazzjoni finali. Ma huwa previst ebda mudell speċifiku għas-sommarju taċ-ċittadin, u b'hekk l-Istati Membri jistgħu jużaw l-istruttura u l-ifformattjar li jqisu l-aktar xieraq.
(11)
Huwa meħtieġ li jiġu stabbiliti kundizzjonijiet uniformi għall-kontenut tad-dikjarazzjoni ta' ġestjoni fil-forma ta' mudell standard biex jiġu armonizzati l-istandards għat-tħejjija u l-preżentazzjoni tagħha li għaliha hija responsabbli awtorità ta' ġestjoni skont il-punt (e) tal-ewwel subparagrafu tal-Artikolu 125(4) tar-Regolament (UE) Nru 1303/2013.
(12)
Għandu jingħata mudell li jistabbilixxi kundizzjonijiet uniformi għall-istruttura, u li jispeċifika n-natura u l-kwalità tal-informazzjoni li għandha tintuża fit-tħejjija biex jiġu armonizzati l-istandards għat-tħejjija u l-preżentazzjoni tal-istrateġija tal-awditjar, l-opinjoni tal-rapporti tal-awditjar u r-rapport ta' kontroll li għalihom hija responsabbli l-awtorità ta' awditu skont l-Artikolu 127(4) u l-ewwel subparagrafu tal-Artikolu 127(5) tar-Regolament (UE) Nru 1303/2013.
(13)
Sabiex tkun tista' ssir applikazzjoni fil-pront tal-miżuri previsti f'dan ir-Regolament, dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
Artikolu 1
Mudell għar-rapport ta' progress
Ir-rapport ta' progress dwar l-implimentazzjoni tal-Ftehim ta' Sħubija msemmi fl-Artikolu 52(1) tar-Regolament (UE) Nru 1303/2013 jitfassal skont il-mudell indikat fl-Anness I għal dan ir-Regolament.
Artikolu 2
Format għall-preżentazzjoni tal-informazzjoni dwar proġett maġġuri
L-informazzjoni meħtieġa għall-approvazzjoni ta' proġett maġġuri, kif imsemmi fil-punti minn (a) sa (i) tal-ewwel paragrafu tal-Artikolu 101 tar-Regolament (UE) Nru 1303/2013 tiġi ppreżentata skont il-format stabbilit fl-Anness II għal dan ir-Regolament.
Artikolu 3
Il-metodoloġija għat-twettiq tal-analiżi tal-kostijiet imqabbla mal-benefiċċji
L-analiżi tal-kostijiet imqabbla mal-benefiċċji msemmija fil-punt (e) tal-ewwel paragrafu tal-Artikolu 101 tar-Regolament (UE) Nru 1303/2013 titwettaq skont il-metodoloġija stabbilita fl-Anness III għal dan ir-Regolament.
Artikolu 4
Il-format tal-mudell għall-pjan ta' azzjoni konġunta
Il-kontenut tal-pjan ta' azzjoni konġunta msemmi fl-ewwel paragrafu tal-Artikolu 106 tar-Regolament (UE) Nru 1303/2013 jiġi ddeterminat skont il-mudell stabbilit fl-Anness IV għal dan ir-Regolament.
Artikolu 5
Mudell għar-rapporti ta' implimentazzjoni għall-mira ta' Investiment għat-tkabbir u l-impjiegi
Ir-rapporti ta' implimentazzjoni finali għall-mira ta' Investiment għat-tkabbir u l-impjiegi, kif msemmija fl-Artikolu 111 tar-Regolament (UE) Nru 1303/2013 jitfassal skont il-mudell indikat fl-Anness V għal dan ir-Regolament.
Artikolu 6
Mudell għad-dikjarazzjoni tal-ġestjoni
Id-dikjarazzjoni ta' ġestjoni msemmija fil-punt (e) tal-ewwel subaragrafu tal-Artikolu 125(4) tar-Regolament (UE) Nru 1303/2013 tiġi ppreżentata għal kull programm operattiv skont il-mudell stabbilit fl-Anness VI għal dan ir-Regolament.
Artikolu 7
Mudelli għall-istrateġija tal-awditjar, l-opinjoni tal-awditjar u r-rapport annwali ta' kontroll
1. L-istrateġija tal-awditjar li tissemma fl-Artikolu 127(4) tar-Regolament (UE) Nru 1303/2013 tiġi stabbilita skont il-mudell indikat fl-Anness VII għal dan ir-Regolament.
2. L-opinjoni tal-awitjar imsemmija fil-punt (a) tal-ewwel subparagrafu tal-Artikolu 127(5) tar-Regolament (UE) Nru 1303/2013 titfassal skont il-mudell stabbilit fl-Anness VIII għal dan ir-Regolament.
3. Ir-rapport annwali ta' kontroll imsemmi fil-punt (b) tal-ewwel subparagrafu tal-Artikolu 127(5) tar-Regolament (UE) Nru 1303/2013 jitfassal skont il-mudell stabbilit fl-Anness IX għal dan ir-Regolament.
Artikolu 8
Mudell għar-rapporti ta' implimentazzjoni għall-għan ta' kooperazzjoni territorjali Ewropea
Ir-rapporti annwali u ta' implimentazzjoni finali għall-għan ta' kooperazzjoni territorjali Ewropea, kif imsemmija fl-Artikolu 14 tar-Regolament (UE) Nru 1299/2013 jitfasslu skont il-mudell indikat fl-Anness X għal dan ir-Regolament.
Artikolu 9
Id-dħul fis-seħħ
Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta' Jannar 2015.

Labels: 4
19
5
12
15